[pic] | KOMISIJA EVROPSKIH SKUPNOSTI |

Bruselj, 28.11.2006

COM(2006)759 konč.

2004/0218 (COD)

MNENJE KOMISIJE

v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih je predložil Evropski parlament, glede predloga UREDBE EVROPSKEGA PARLAMENTA IN SVETA o finančnem instrumentu za okolje (Life+)

O SPREMEMBAH PREDLOGA KOMISIJE v skladu s členom 250(2) Pogodbe ES

2004/0218 (COD)

MNENJE KOMISIJE

v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih je predložil Evropski parlament, glede predloga UREDBE EVROPSKEGA PARLAMENTA IN SVETA o finančnem instrumentu za okolje (Life+)

1. Ozadje

POSTOPEK

Komisija je 29. septembra 2004 sprejela predlog Uredbe Evropskega parlamenta in Sveta[1] o finančnem instrumentu za okolje (Life+) za sprejetje s postopkom soodločanja iz člena 251 Pogodbe ES.

Odbor regij in Evropski ekonomsko-socialni odbor sta dala svoji mnenji aprila 2005.

Evropski parlament je dal svoje mnenje na prvi obravnavi 7. julija 2005.

Svet je sprejel delni politični dogovor 2. decembra 2005.

Komisija je sprejela popravljeni predlog 24. maja 2006[2].

Svet je sprejel svoje skupno stališče 27. junija 2006.

Sporočilo Komisije o skupnem stališču je bilo sprejeto 28. junija 2006[3].

Evropski parlament je sprejel svoje stališče na drugi obravnavi 24. oktobra 2006.

CILJ PREDLOGA KOMISIJE

Predlagana uredba je ena od mnogih, ki zadevajo finančni okvir za obdobje od leta 2007 do 2013, vendar je edini predlog, ki izrecno zadeva okolje. Njen cilj je:

- zagotoviti posebno podporo na ravni Skupnosti za ukrepe in projekte z evropsko dodano vrednostjo za izvajanje, posodabljanje in razvoj okoljske politike in zakonodaje Skupnosti, zlasti izvajanje šestega okoljskega akcijskega programa Skupnosti (sredstva za naložbe in upravljalne ukrepe, ki so v korist okolju, pa bi bila na splošno na voljo prek drugih finančnih instrumentov); in

- nadomestiti številne obstoječe programe (nekatere elemente sedanjega programa LIFE pa bi vključili v druge finančne instrumente).

Cilj tega „celostnega pristopa“ je zagotoviti večje možnosti za sofinanciranje, spodbujati skupno oblikovanje politike in omogočiti financiranje, ki bo bolje odražalo nacionalne in regionalne prednostne naloge.

2. Pripombe Komisije

2.1. Splošne pripombe

Evropski parlament je na plenarnem zasedanju dne 24. oktobra 2006 sprejel vseh 32 predloženih sprememb. Izmed teh 32 sprememb so bile za Komisijo v celoti sprejemljive 4, saj pojasnjujejo ali izboljšujejo originalni predlog, 6 sprememb je bilo načeloma sprejemljivih, 2 spremembi pa delno. Ostalih 20 sprememb, ki jih je sprejel Parlament, za Komisijo ni sprejemljivih.

2.2. Podrobne pripombe

2.2.1. V celoti sprejete spremembe

- Sprememba 23 za sprejetje večletnih strateških programov in za Prilogo I Uredbe predlaga uporabo regulativnega postopka s pregledom. Komisija se strinja, da bi bil v tem primeru ta postopek primeren.

- Sprememba 26 pojasnjuje merila, ki jih morajo izpolnjevati nevladne organizacije, da so njihove operativne dejavnosti upravičene do financiranja iz LIFE+. Sprememba je sprejemljiva, saj odraža besedilo člena 1(2) sedanjega instrumenta za operativno financiranje nevladnih organizacij.

- Sprememba 27 nadalje podrobno opredeljuje pomen obveščanja in ozaveščanja v zvezi z okoljskimi zadevami.

- Sprememba 32 izraža željo Parlamenta, da se najde rešitev v zvezi s pomanjkanjem finančnih sredstev, ki lahko nastane zaradi poznega sprejetja LIFE+. Medtem, ko bo zadevno proračunsko vprašanje rešil proračunski organ, pa bo Komisija storila vse, da bi dosegli dogovor o tem vprašanju.

2.2.2. Delno sprejete spremembe

- Sprememba 12 zadeva postopek v zvezi z osnutkom in sprejetjem večletnih strateških programov, ki jih pripravi Komisija. Komisija se sicer strinja s sodelovanjem javnosti pri pripravi večletnih strateških programov, ne more pa sprejeti, da bi se LIFE+ izvajal na podlagi postopka, v katerem bi bila udeležena dva odbora. Posvetovanje z Odborom za habitate ni potrebno, saj lahko države članice v Odbor LIFE+ pošljejo katerega koli predstavnika.

- Sprememba 17 zadeva dopolnjevanje med instrumentom LIFE+ in drugimi instrumenti Skupnosti. Parlament tukaj uvaja 4 bistvene spremembe besedila skupnega stališča. Prvič, predlaga, da se besedna zveza „merila za pridobitev pomoči“ nadomesti z besedno zvezo „glavni obseg uporabe“ iz prvega stavka tega člena. To je za Komisijo sprejemljivo, če bo dodana tudi obrazložitvena izjava. Drugič, Parlament bi s seznama instrumentov Skupnosti, s katerimi bi se moral instrument dopolnjevati, črtal Program za konkurenčnost in inovacije ter 7. okvirni program za raziskave. Komisija tega dela spremembe ne more sprejeti, saj bi se moral instrument skladati tudi s tema programoma. Tretjič, Parlament bi črtal referenco na ukrepe, ki se financirajo centralno, in na prenesene ukrepe. Komisija tega dela spremembe ne more sprejeti, saj sta tako centralizirano kot tudi decentralizirano upravljanje ključna elementa predloga. Četrtič, Parlament od Komisije pričakuje, da zagotovi usklajevanje in dopolnjevanje med LIFE+ in drugimi instrumenti Skupnosti. Komisija ne more sprejeti predlaganega novega besedila, saj dopolnjevanja med instrumenti ne more zagotavljati sama; pri tem igrajo veliko vlogo države članice. Poleg tega bi bilo treba besedo „zagotoviti“ nadomestiti z manj zavezujočo besedo.

2.2.3. Načeloma sprejete spremembe

- Sprememba 1 vsebuje drugačno besedilo v zvezi z okoljsko zaščito kot „eno izmed ključnih razsežnosti trajnostnega razvoja Evropske unije“. Ta sprememba besedila skupnega stališča, ki se nanaša na okolje kot na ključni cilj trajnostnega razvoja, je načeloma sprejemljiva.

- Sprememba 5 zadeva regulativni postopek s pregledom, ki bi se uporabljal za sprejetje in morebitno spremembo večletnih strateških programov in spremembe priloge k Uredbi. Komisija se sicer strinja, da je regulativni postopek s pregledom v tem primeru primeren, vendar verjame, da je treba spremembo ponovno oblikovati, da bo upoštevala novi sklep o komitologiji (2006/512/ES).

- Sprememba 7 dodaja referenco na podnebne spremembe kot enega izmed posebnih ciljev dela instrumenta LIFE+ Narava in biotska raznovrstnost. Komisija sicer pozdravlja to referenco na podnebne spremembe, vendar meni, da se lahko besedilo, ki ga predlaga Parlament, skrajša.

- Sprememba 18 za obdobje od 1. januarja 2007 do 31. decembra 2013 povečuje finančni okvir za izvajanje instrumenta LIFE+ na 1 911 000 000 EUR (glede na cene iz leta 2004). To bi bilo za Komisijo sprejemljivo, če bi bilo skladno s sprejetim finančnim okvirom za isto obdobje.

- Sprememba 21 zadeva preglede na kraju samem, ki jih izvajajo uradniki Komisije in drugo osebje v zvezi s projekti, financiranimi iz LIFE+, pri čemer preverjajo zlasti skladnost z merili za pridobitev pomoči iz člena 3 osnutka Uredbe. Komisija se lahko strinja, da je treba ocenjevati prispevek takih projektov k ciljem politike EU, vendar meni, da besedilo, ki ga predlaga Parlament, sodi v člen 16(3), ki se nanaša na končno oceno izvajanja Uredbe.

- Sprememba 22 zadeva Odbor LIFE+. Uvaja referenco na regulativni postopek s pregledom, ki ga je treba ponovno oblikovati, da bo skladen s standardnim besedilom, za katero so se zadevne tri institucij dogovorile.

2.2.4. Spremembe, ki niso bile sprejete

- S spremembami 2, 9, 10, 11, 14, 15, 16, 20, 24, 25, 28 in 31 namerava parlament črtati vse reference na preneseno upravljanje programa. Komisija ne odstopa od stališča, da je primerno decentralizirati upravljanje vsaj 80 % proračuna instrumenta LIFE+, zato zavrača spremembe Parlamenta v zvezi s tem vprašanjem. Če pa bi se izkazalo, da je glede tega vprašanja mogoč kompromis med Svetom in Parlamentom, je Komisija pripravljena pomagati na poti do dogovora. V povezavi s prenesenim upravljanjem zaradi sprememb 8 in 30 ne bi bilo mogoče sofinanciranje stroškov uradnikov in drugega osebja s strani Skupnosti. Komisija teh sprememb ne more sprejeti, saj je večina držav članic poudarila, da morajo ti stroški ostati upravičeni do financiranja (v skladu z določenimi merili, ki so jasno opredeljena v osnutku uredbe), da bodo lahko vzpostavile in upravljale svoje nacionalne agencije.

- Sprememba 4 zadeva financiranje omrežja Natura 2000. Komisijo in države članice poziva, naj zagotovijo zadostna sredstva s pomočjo drugih instrumentov za upravljanje omrežja, katerega letni stroški za celotno EU so ocenjeni na 6,1 milijarde EUR. Sprememba 6 in drugi del spremembe 11 določata, da morajo Komisija in države članice zagotoviti , da se v nacionalnih letnih delovnih programih predvidijo nadnacionalni projekti in ukrepi. Komisija sprememb 4 in 6 ter drugega dela spremembe 11 v sedanji zavezujoči obliki ne more sprejeti. Sprememba 3 Komisijo poziva, naj do pregleda finančnega okvira v letih 2008/2009 pripravi oceno prispevka različnih dopolnilnih instrumentov k financiranju omrežja Natura 2000 (vključno z LIFE+), da bi bilo LIFE+ mogoče prilagoditi potrebnim spremembah. Komisija bo to oceno sicer pripravila, vendar časovni okvir, ki ga predlaga Parlament, ni sprejemljiv. Komisija do leta 2008 namreč še ne bo imela podlage za oceno rezultatov izvajanja LIFE+ in njegovega dopolnjevanja z drugimi instrumenti.

- Sprememba 13 uvaja obvezno posvetovanje z Odborom za habitate. Ta sprememba ni sprejemljiva iz razlogov, ki so pojasnjeni v obrazložitvi glede drugega dela spremembe 12.

- Sprememba 19 zadeva dodelitev „vsaj 55 %“ proračunskih sredstev LIFE+ za ohranjanje narave in biotske raznovrstnosti. Komisiji in večini držav članic je ljubše besedilo iz skupnega stališča „vsaj 40 %“, ki državam članicam ne preprečuje, da v ta namen porabijo več sredstev, če tako želijo. Opozoriti je treba, da je LIFE+ namenjen podpori izvajanja in razvoja okoljske politike Skupnosti in zakonodaje na splošno ter zlasti izvajanja šestega okoljskega akcijskega programa Skupnosti, ki obsega še veliko več kot naravo in biotsko raznovrstnost.

- Sprememba 29 zadeva „pomoč pri usposabljanju“ kot enega izmed ukrepov, ki so upravičeni do financiranja v okviru LIFE+. Komisija meni, da formulacija, ki jo predlaga Parlament, „pomoč pri usposabljanju in izboljšanju zmogljivosti “ ni potrebna.

3. SKLEP

V skladu s členom 250(2) Pogodbe ES Komisija svoj predlog spremeni, kot je določeno.

[1] COM(2004) 621 konč. (2004/0218 (COD)).

[2] COM(2006) 239 konč.

[3] COM(2006) 355 konč.